Alle omroppen hawwe op harren webside in oprop dien oan harren publyk om fia in enkête witte te litten oft se har it meast Nederlanner, Europeaan of, yn ús gefal, Fries fiele. Ek hawwe wy ús publyk frege oft se grutsk binne op harren provinsje, en wêrom dan krekt. We hawwe ek frege wat minsken minder posityf fine oan de provinsje, en wêr't minsken harren sels foar skamje.

Meast grutske folk

Friezen binne it meast grutske folk fan Nederlân, docht bliken út de enkête. As Friezen frege wurdt wêr't sy harren it meast mei ferbûn fiele, dan seit de mearderheid op it earste plak Fryslân. Peter Kanne, meiwurker fan I&O Research, leit út: "Andere provincies, zoals Noord-Holland, Zuid-Holland en Overijssel, laten een heel ander beeld zien. In Overijssel bestaat het provinciegevoel bijna niet. Daar ben je Tukker of Sallander, maar niet Overijsselnaar." Mear as de helte fan de Nederlanners fielt him op it earste plak ferbûn mei Nederlân. Yn Fryslân is it provinsjegefoel it sterkst fan alle provinsjes. Taal spilet derby in wichtige rol, lykas yn Seelân en Limboarch. Kanne: "Je ziet dat taal duidelijk een bindmiddel is in die regio's."

Sels it moaiste

Dêrby antwurdet hast trijekwart fan de Friezen dat sy ek tige grutsk op harren provinsje binne. Dit is op 'e nij it heechste persintaazje fan it lân. Ek yn Seelân, Drinte en Grinslân binne de ynwenners tige grutsk, mar dêr wurdt dit antwurd net sa faak jûn as yn Fryslân. Friezen fine, lykas Siuwen, Drinten, Limboargers en Gelderlanners, harren eigen provinsje it moaiste.

Opfallend is ek dat Friezen it meast meidien hawwe oan de enkête. Yn totaal diene der hast 25.000 minsken mei, mear as 3.700 dêrfan wiene Friezen. "In sommige provincies was het moeilijk om duizend mensen te bereiken, maar in Friesland ging het als een speer. Dat zegt ook wel iets over het Frieslandgevoel", leit Peter Kanne út.